Afrikaanse regisseur, veteraanakteur sterfPaul Eilers. (Foto: Kknk.co.za) Talle mense het Vrydag met skok gereageer op die nuus dat die gevierde akteur en regisseur, Paul Eilers, gesterf het. Die radiopersoonlikheid Margot Luyt het die nuus van Eilers se dood op Facebook bekendgemaak. “Piet de Jager het nou laat weet Paul (Polla of Die uil) Eilers is vanmiddag oorlede. Hartaanval,” het sy geskryf. Die rolprentmaker en resensent Leon van Nierop het ook op sy Facebook-profiel geskryf dat Eilers oorlede is. “Hy was ‘n gewaardeerde vriend en kollega van my wat my ook eintlik opgelei het as omroeper en regisseur. Ek het jare lank in radiodramas vir hom gespeel, en hy was ook ‘n mede-omroeper (wat my baie poetse voor die mikrofoon gebak het) toe ek by die SAUK begin het in 1975,” het Van Nierop geskryf. “Hy het onlangs veral as regisseur naam gemaak met Stuur groete aan Mannetjies Roux, Verraaiers en natuurlik die pragtige Roepman.” Eilers het veral in kykers se harte ingekruip met sy rolle in TV-reekse soos Sonkring, Vyfster en Die dood van Elmien Adler. Hy was meer onlangs te sien in die rol van At in Dominee Tienie. Die Oudtshoorn Courant het berig Eilers en sy vrou, Marina, was reeds die afgelope aantal jare inwoners van Oudtshoorn. Nog ‘n plaaslike koerant in die Klein Karoo-dorp, Die Hoorn, het ook Eilers se dood bevestig. “’n Reus van Oudtshoorn is nie meer nie.”